**MEDLEMSMØTE I NYKIRKE BYGDEKVINNELAG**

**TID OG STED: 27.3.17 KL.1900 - PÅ BYGDEHUSET**

**TEMA FOR KVELDEN: VÅR I HAGEN**

**Antall tilstede: 30 stk.**

Lillesalen på Bygdehuset var fylt til trengsel da Bente Aas-Haug ønsket velkommen til møtet. Kveldens gjest var gartner Ida Johansen som skulle gi oss gode råd og tips og inspirasjon til «vår i hagen og på balkongen».

Gartneren kom med råd om hvilke ting vi kunne starte med i hagen nå:

* rake plenen for å fjerne gammelt gress og løv, kalke og etter hvert gjødsle plenen. Gjødsel finnes i mange typer, fra «plug and spray» som settes på vannslangen til hønsegjødsel
* Mosebekjempelse er fint i mars/april, husk å fjerne mosen
* Klippe stauder, dele høstblomstrende stauder nå, de som blomstrer på våren dels om høsten. Kugjødselkompost er bra i staudebed. Sette ut støtter til staudene.
* Busker kan flyttes.
* Tung jord kan blandes med torv
* For å unngå villskudd på epletrær, beskjær om sommeren
* Ikke klipp ned Hortensia før det er kommet blader på planten, Potentilla og Spirea kan beskjæres nå.
* Rhodenderon trenger sur jord – tips; bygg et bed av torvblokker og fyll med jord, plant
* Keiserkrossved – busk som blomstrer fra november til april
* Roser kan beskjæres på våren. 1 neve hønsegjødsel om våren og spray mot sopp en gang i uken
* Pallekarmer er fint, bruk kobbertape og sneglekant
* Bruk blodmel til nitrogenkrevende grønnsaker

Ida Johansen hadde med seg flere gode redskaper til hagestell. Hun anbefalte spesielt «Spork», hvor man har kniv/skje/gaffel i en og samme redskap. Hun anbefalte også et apparat som kalles rådyrskremmer, går på batteri eller strøm. Er utprøvd i hagesenteret og virker.

Etter foredraget var det mulighet til å kjøpe blomster, det var mange som fikk med seg fine vårblomster hjem.

Leder fortalte om de siste aktivitetene vi har hatt i laget og minnet om moteoppvisningen 2.5.17. og tur med leting etter spiselige, ville vekster, som blir 10.5.17. Hun gjennomgikk også kort fra årsmøtet i Vestfold Bygdekvinnelag og hvilke saker som Norges Bygdekvinnelag er opptatt av og jobber for. Mosambikprosjekter er i ferd med å bli avslutta, det jobbes med å finne et nytt prosjekt.

Verdens matvaredag er 16.10.17. – NBK og Gartnerhallen har et samarbeid for utdeling av norske grønnsaker. Vi kommer tilbake med mer informasjon senere.

Da var tiden kommet til de faste postene, kaffe og loddsalg.

Det ble solgt lodder for kr.1.600,-, et strålende resultat.

Praten gikk livlig rundt bordene, og det var nok flere enn meg som dro hjem med planer for hagen og potter på terrassen.

Leder takket for frammøtet og ønsket vel hjem i den deilige vårkvelden.

Takk til Berit Foss og Benthe Myklebust som bidro på kjøkkenet.

Nykirke 28.3.2017

Helen S. Rasten

Sekretær